CELEX: 62021TN0145
Language: hr
Date: 2021-03-03 00:00:00
Title: Predmet T-145/21: Tužba podnesena 3. ožujka 2021. – Fursin i dr./ESB

31.5.2021   
            
            
               HR
            
            
               Službeni list Europske unije
            
            
               C 206/29
            
         
      Tužba podnesena 3. ožujka 2021. – Fursin i dr./ESB
      (Predmet T-145/21)
      (2021/C 206/37)
      Jezik postupka: engleski
      
         Stranke
      
      
         Tužitelji: Ivan Fursin (Kijev, Ukrajina) i 5 drugih tužitelja (zastupnik: O. Behrends, odvjetnik)
      
         Tuženik: Europska središnja banka
      
         Tužbeni zahtjev
      
      Tužitelji od Općeg suda zahtijevaju da:
      
                  —
               
               
                  naloži tuženiku plaćanje financijske naknade za štetu koju su tužitelji pretrpjeli kao posljedicu tuženikove odluke ECB/SSM/2016 – 529900WIPOINFDAWTJ81/1 WOANCA-2016-0005 od 3. ožujka 2016. o povlačenju odobrenja za rad društva Trasta Komercbanka AS;
               
            
                  —
               
               
                  utvrdi da imovinska šteta iznosi najmanje 25 milijuna EUR (1) s kompenzacijskim kamatama od 3. ožujka 2016. do donošenja presude u ovom predmetu zajedno s odgovarajućim zateznim kamatama od datuma donošenja presude do plaćanja u cijelosti; i
               
            
                  —
               
               
                  naloži tuženiku snošenje troškova.
               
            
         Tužbeni razlozi i glavni argumenti
      
      U prilog osnovanosti tužbe tužitelji ističu četiri tužbena razloga.
      
                  1.
               
               
                  Prvi tužbeni razlog temelji se na tome da tuženik nije primjereno riješio postupovne nepravilnosti. One uključuju činjenicu da je latvijski FCMC (2) zaključio da, neposredno prije pokretanja postupka povlačenja odobrenja za rad, povlačenje odobrenja za rad nije bilo potrebno i da je ta činjenica naknadno izostavljena iz zahtjeva FCMC-a za povlačenje odobrenja za rad. Tužitelji nadalje prigovaraju da je engleska verzija zadnje odluke FCMC-a bila predmet manipulacije. Daljnje navedene postupovne nepravilnosti odnose se na propust u učinkovitom postupanju u odnosu na potencijalno korumpirane latvijske i europske dužnosnike u ovom predmetu.
               
            
                  2.
               
               
                  Drugi tužbeni razlog temelji se na tome da je tuženik povrijedio materijalne odredbe postupajući izvan svoje nadležnosti u donošenju pobijane odluke, osobito u pogledu pitanja pranja novca te da je tuženik pogrešno pretpostavio da postoji temelj za povlačenje odobrenja za rad.
               
            
                  3.
               
               
                  Treći tužbeni razlog temelji se na tome da su tužitelji pretrpjeli znatnu financijsku štetu, osobito zbog likvidacije društva Trasta Komercbanka AS kao posljedice pogrešne odluke o povlačenju odobrenja za rad.
               
            
                  4.
               
               
                  Četvrti tužbeni razlog temelji se na uzročnoj vezi između povlačenja odobrenja za rad i štete koju su pretrpjeli tužitelji.
               
            
         (1)  Iznosi pripadaju svakom od tužitelja u iznosima njihovih udjela u društvu Trasta Komercbanka AS.
      
         (2)  Komisija za financijska tržišta i tržišta kapitala.